**אליאס (אליהו, אלו) כץ** (באנגלית: **Elias Katz**;‏ 22 ביוני 1901 – 24 בדצמבר 1947) היה רץ יהודי-פיני ארץ-ישראלי, אלוף אולימפי (פריז 1924) בעל שתי מדליות ושיאן עולם. כץ השתייך לקבוצת אתלטים פינים שנודעו בכינויים "**הפינים המעופפים**", וכלל גם את פאבו נורמי ווילה ריטולה. הוא עצמו כונה לעיתים "פאבו נורמי היהודי". נרצח ביריות על ידי מתנקשים ערבים והיה ההרוג הראשון מרחובות במלחמת העצמאות.

קורות חיים
----------

כץ נולד בעיר טורקו שבפינלנד בשנת 1901, בנם של שלמה זלמן כץ ומלכה פייניק. כתלמיד בית ספר הוא עבד בערבים כעוזר בחנות מכולת, ושיחק עם חבריו היהודים כדורגל במדי מועדון הספורט Judiska
Idrottssalskapet. הוא נודע גם כרקדן נלהב. בצעירותו הוא לא הצליח במרוצים קצרים, ולפיכך המליץ לו מאמנו לנסות ולהשתתף במרוצים הארוכים יותר. הוא השתייך למועדון מכבי הלסינקי.

בתחרות בין ארצית שנערכה בסטוקהולם נגד צרפת בשנת 1923 קבע כץ בריצת 1500 מטר שיא אישי של 4:04.4 דקות. בתחרות נוספת שנערכה בגטבורג אותה שנה הוא ניצח בריצת 3000 מטר מכשולים בתוצאה של 9:40.8 דקות וסיים במקום שני אחרי אדווין ווייד משוודיה בתוצאה של 8:36.4 דקות, התוצאה השנייה בטיבה בפינלנד אחרי נורמי.

באולימפיאדת פריז (1924) זכה כץ במדליית זהב עם נבחרת פינלנד בריצה קבוצתית למרחק 3,000 מטר ביחד עם נורמי וריטולה לפני בריטניה וארצות הברית ובמדליית כסף בריצת 3000 מטר מכשולים בתוצאה של 9:44.0 דקות, אחרי ריטולה שקבע שיא אולימפי חדש של 9:33.6 דקות ולפני שיאן העולם פול בוטם מצרפת (9:45.2 דקות). בשלב המוקדמות קבע כץ שיא אולימפי חדש של 9:43.8 דקות ועלה מהמקום הראשון.

לאחר המשחקים האולימפיים בשנת 1925 הוזמן כץ להצטרף למועדון הספורט היהודי בר כוכבא ברלין, מועדון הספורט היהודי הראשון שנפתח במרכז אירופה בשנת 1898.

בשנת 1926 קבע כץ את שיאיו האישיים, בריצת 3000 מטר - 8:35.8 דקות ובריצת 3000 מטר מכשולים - 9:34.5 דקות, תוצאה שדירגה אותו בסוף השנה במקום הראשון בעולם. ביולי אותה שנה, יחד עם חבריו לנבחרת, קבע שיא עולם חדש של 16:26.2 דקות בריצת שליחים 4x1500 מטר. חמישה ימים לאחר מכן הוא וחבריו שיפרו את שיא העולם והעמידו אותו על 16:11.4 דקות.

בשנת 1927 חזר לארץ הולדתו על מנת להתאמן עם חבריו הפינים לאולימפיאדת אמסטרדם (1928), אך בשל פציעה קשה בכף רגלו נמנע ממנו להשתתף ולכן חזר לברלין. הוא עזב את ברלין עם התגברות האנטישמיות בשנת 1933.

במכביה האירופית הראשונה שנערכה באוסטרבה, צ'כיה ב-29 - 30 ביוני 1929 זכה כץ ב-3 מדליות, 2 זהב ו-1 כסף. מדליות זהב, בריצת 1500 מטר בתוצאה של 4:20.0 דקות, לפני ולטר פרנקל מצ'כיה (4:24.0 דקות) וולטר בק מאוסטריה (4:45.0 דקות) ובריצת 5000 מטר בתוצאה של 16:21.0 דקות, לפני ולטר פרנקל (16:25.0 דקות) ווייס מצ'כיה. מדליית כסף בריצת שליחים 3x1000 מטר ביחד עם בר כוכבא ברלין בתוצאה של 8:47.6 דקות, אחרי הכח וינה א' (8:32.9 דקות) ולפני הכח וינה ב'.

במכביה האירופית השנייה שנערכה באנטוורפן בלגיה ב-4 - 6 ביולי 1930 זכה כץ במדליית זהב בריצת 3000 מטר בתוצאה של 9:18.0 דקות, לפני ולטר פרנקל (9:39.0 דקות) וכהן מגרמניה (9:51.0 דקות).

בשנת 1933 עלה לארץ-ישראל דרך טורקו, שם נפרד מבני משפחתו והתחתן בנישואים פיקטיביים כדי לקבל סרטיפיקט לעלות ארצה. משם הגיע להלסינקי והפליג ארצה. בארץ עבד כפועל פשוט לאחר שארגוני הספורט לא יכלו לשלם לו בעבור העסקתו כמאמן. יחד עם חבריו ואחיו אליעזר התגורר בתל אביב, ברחוב החשמל, בדירה שנודעה כ"דירת העולים מפינלנד". הוא עבד בשיפוץ אצטדיון "המכביה" בתל אביב, וניהל את העבודה בבניית מסלול הריצה. הוא אף מונה לשומר האצטדיון, אבל "מכבי" לא עמדה בהתחייבויות הכספיות וכך נעשה לבנאי.

בנובמבר 1936 התחתן עם דורה קמטסן, גרושה צעירה ילידת הלסינקי. בפברואר 1944 נולדה בתם, אילנה, בירושלים, ומאוחר יותר עברו לגור ברחובות.

בהמשך, עבד בתור מאמן ספורט באגודת מכבי. הוא נבחר לאמן את קבוצת הריצה לאולימפיאדת לונדון (1948).

בדצמבר 1947, בעת שעבד כמקרין קולנוע בבסיס צבא בריטי, במע'אזי שבמרכז רצועת עזה, נרצח בירי על ידי מתנקשים ערבים. הוא נקבר בבית הקברות הישן, "תר"ן" ברחובות.

כץ היה ההרוג הראשון מרחובות במלחמת העצמאות.

הנצחה וזיכרון
-------------

* בכינוס הפועל העשירי, שנערך בשנת 1975, הוקדשה אחת הריצות לזכרו של כץ. וילה ריטולה מפינלנד, שהיה אורח הכבוד בכינוס, התכבד בהענקת המדליה למנצח.
* בשנים 1977 - 1994 הוענק גביע נודד מטעם התאחדות האתלטיקה בישראל על שם אליאס כץ לזוכה בריצת שעה ובריצת 20 ק"מ. התחרות נערכה במסגרת אליפות ישראל באתלטיקה. הזוכה הראשון היה ציון חצרוני, ובין הזוכים היו יאיר קרני ועמית נאמן. בריצה האחרונה זכו שני בני העדה האתיופית, היילה סטאין ודניאל דסטא.
* בשנת 1981 הונצח כץ ביד לאיש הספורט היהודי במכון וינגייט.
* בשנת 2022 הוטבע על קברו סמל הטבעות האולימפיות. הסמל הוטבע על ידי נציגות מפינלנד שמנציחה בדרך זו את אלופי העבר האולימפיים.

קישורים חיצוניים
----------------

* אליאס כץ, באתר הוועד האולימפי הבין-לאומי
* אליאס כץ, באתר olympedia.org
* אליאס כץ, באתר התאחדות האתלטיקה הבין-לאומית
* אליאס כץ, באתר Track and Field (גברים)
* אתר "היכל התהילה של הספורט היהודי" (באנגלית)
* יורם (דובוש) כהן ועודד ישראלי, מפינלנד לאולימפיאדה ולארץ ישראל, **עת־מול** 211, יוני 2010
* ELIAS KATZ – Memory of a Forgotten Olympic Champion (אורכב 08.08.2010 בארכיון Wayback Machine) (באנגלית)
* אלכס דורון, השייט הסובייטי ואלרי מנקין שזכה ב-3 מדליות זהב אולימפיות - יהודי, מעריב, 30 ביוני 1985
* איתן דולפן, ‏מי זוכר את "נורמי היהודי": אצן אולימפי מפינלנד שנרצח ליד עזה, באתר דבר העובדים בארץ ישראל, 14 באפריל 2021
* אתר למנויים בלבד איתי גודר, בטקס לאלוף אולימפי שנרצח לפני 75 שנה, בלט הפער בין ישראל לעולם המתקדם, באתר הארץ, 24 ביולי 2022

הערות שוליים
------------

1. ↑  הרץ היהודי כץ לא השתתף באולימפיאדה, דואר היום, 20 באוגוסט 1928
2. 1 2  Maccabiah Games before World War II (באנגלית)
3. ↑  יורם (דובוש) כהן ועודד ישראל, מפינלנד לאולימפיאדה ולארץ ישראל, **עת-מול** 211, יד יצחק בן צבי, 2010, עמ' 23
4. ↑  "בטקס לאלוף אולימפי שנרצח לפני 75 שנה, בלט הפער בין ישראל לעולם המתקדם". *הארץ*. נבדק ב-2022-07-25.

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14563227

 |